”ኢትዮጵያ በሶማሊያ ዘላቂ ሰላምና መረጋጋትን እንዲሰፍንና ልማት እንዲመጣ የምታደርገውን ድጋፏን ታጠናክራለች”-ጠ/ሚ ኃይለማርያም
 ኢትዮጵያ በሶማሊያ ዘላቂ ሰላምና መረጋጋትን እንዲሰፍንና ልማት እንዲመጣ የምታደርገውን ድጋፏን እንደምታጠናክር ጠቅላይ ሚኒስትር ኃይለ ማርያም ደሳለኝ አረጋገጡ። ጠቅላይ ሚኒስትር ኃይለማርያም ትናንት ምሽት የሶማሊያ መከላከያ ሚኒስትር አብዱልሐኪም ሐጂ መሐመድን በጽህፈት ቤታቸው ተቀብለው ባነጋገሩበት ወቅት እንዳስታወቁት ኢትዮጵያ በአገሪቱ አስታማማኝ ሰላም እንዲሰፍንና ዘላቂ ልማት እንዲረጋገጥ የምታደርገውን ጥረት አታቋርጥም። በአገሪቱ ሰላም እንዲረጋገጥ የተያዘው እንቅስቃሴ በይበልጥ እንዲጎለብት የመከላከያ ሠራዊቱን አቅም ለማጠናከር እያደረገች ያለችውን ድጋፍም እንደምትቀጥልም ገልጸዋል።ለዚህም አቅሟ በፈቀደው ደረጃም በሥልጠናና በአቅም ግንባታ ሥራዎች እንደምታግዝም አስታውቀዋል። ሆኖም በአገሪቱ ሰላም በማስከበር ያለው የኢትዮጵያ መከላከያ ሠራዊት ከአገሪቱ ለቅቆ እንዲወጣ ፍላጎቷ መሆኑን ጠቅላይ ሚኒስትር ኃይለማርያም መናገራቸውን ውይይቱን የተከታተሉ አንድ ከፍተኛ ባለሥልጣን ለኢትዮጵያ ዜና አገልግሎት ተናግረዋል። ኢትዮጵያ በአገራቸው ሰላምና መረጋጋት እንዲመጣና በሶማሊያ ፌዴራላዊ መንግሥትና በክልሎች መካከል ተፈጥሮ የነበረውን አለመግባባት እንዲፈታ ላደረገችው ጥረትም ፕሬዚዳንት ሐሰን ሼክ ማህሙድ በላኩት ደብዳቤ ምስጋና ማቅረባቸውን ውይይቱን የተከታተሉ ባለሥልጣኑ ገልጸዋል። የሶማሊያ መከላከያ ሚኒስትር አብዱልሐኪም ሐጂ መሐመድ በበኩላቸው ከጠቅላይ ሚኒስትር ኃይለማርያም ጋር ያደረጉት ውይይት በሁለቱ አገሮች የጋራ ግንኙነት ላይ ያተኮረ ነበር። ”በውይይቱ ወንድማማችና እህትማማች አገሮች በሆኑት በኢትዮጵያና በሶማሊያ የጋራ ጥቅምና የጋራ ጠላታችን በሆነው አልሸባብ ጉዳይ ላይ መክረናል” ያሉት ሚኒስትሩ፣አልሸባብንና ሌሎች አሸባሪ ኃይሎችን በጋራ በመምታት ከአካባቢው ለማጥፋት በሚቻልባቸው ጉዳዮች ላይ መነጋገራቸውን አስታውቀዋል። መንግሥታቸው የኢትዮጵያ መንግሥት አሸባሪ ኃይሎችን ለማጥፋት ላደረገው ድጋፍ ምስጋና ማቅረቡንም ገልጸዋል። በአገሮቹ መካከል በንግድ፣በግብርናና በሌሎች የጋራ ጉዳዮች ባደረጉት ውይይት በመልካም ደረጃ ላይ ያለውን ግንኙነት በሚያድግባቸው መንገዶች መምከራቸውን ሚስተር መሐመድ ተናግረዋል። ኢትዮጵያ ለሁለት አሥርታት በላይ በእርስ በርስ ችግሮች ሳቢያ ሰላም አጥታ የነበረችውን ሶማሊያን በማረጋጋት ድርሻዋን በመወጣት ላይ እንደምትገኝ የኢትዮጵያ ዜና አገልግሎት በዘገባው አስታውሷል። እንደ ኢዜአ ዘገባ ከያዝነው ላመት መግቢያ ጀምሮ ሶማሊያ ማዕከላዊ መንግሥት መስርታ በመተዳደር ላይ ስትሆን፣በአፍሪካ ኅብረት የሰላም ማስከበር ተልዕኮ(አሚሶም)ና በአካባቢው አገሮች ድጋፍ አልፎ አልፎ ከሚታየው አደጋዎች በአካባቢው አገሮች ድጋፍ ሰላም እየሰፈነ መሆኑን መረጃዎች ያመለክታሉ።